‘Skrap van e-tol sloer,’ sê Outa(Argieffoto: ANA) Die Organisasie teen Belastingmisbruik (Outa) meen die skrap van e-tol in Gauteng sloer nou al té lank. Dit is ondanks die feit dat die Gautengse provinsiale regering Saterdag ŉ aantekening gemaak het om e-tol finaal te deaktiveer. Panyaza Lesufi, premier van Gauteng, het vroeër aangedui daar is ŉ proses wat deur die regering gevolg moet word om e-tol te skrap. Die proses behels dat die tegniese span deur die provinsiale regering se direkteur-generaal bygestaan word. Die regering het tot 31 Desember tyd gehad om die taak af te handel. Lesufi het Saterdag gesê weens die behoefte om sleutelkomponente van die memorandum van verstandhouding tussen die nasionale regering en die provinsiale regering te finaliseer, sal die saak in die nuwe jaar finaal afgehandel word. Dit beteken dat die beplande deaktivering van e-tol teen 31 Desember nie plaasgevind het nie en dat e-tol steeds gehef word. Die kennisgewing oor die afskakeling van e-tol sal vroeg in die nuwe jaar in die Staatskoerant gepubliseer word waarna dit 14 dae ná die publikasie sal geskied, soos ooreengekom met die nasionale departement van vervoer. “Outa is nie verbaas oor nog ŉ vertraging in die deaktivering van die Gautengse e-tolskema nie. Oor die afgelope paar jaar het die owerhede verskeie datums en sperdatums aangedui waarop e-tol geskrap moet word en daar het dadels van gekom, sê Wayne Duvenage, Outa se uitvoerende hoof. “Ons hou vol dat die geringe persentasie padgebruikers wat steeds vir e-tol betaal net hul geld mors, aangesien die waarskynlikheid om ŉ terugbetaling te kry skraal tot nul is. Ons het ook daarop gewys dat diegene wat geweier het om vir hierdie irrasionele en duur skema te betaal nie onderworpe sal wees aan al die negatiewe gevolge wat Sanral eens gedreig het om toe te pas nie. Dus, terwyl die regering voortgaan om die skema se finale faktuurdatum vas te stel, stel ons voor dat die paar mense wat aanhou om tot hierdie ontbinde skema by te dra, dit nie meer moet doen nie.” Maroela Media het vroeër berig Lesufi het in November ŉ finansieringsmodel onthul vir die Gautengse snelwegverbeteringsprojek (GFIP). Dit volg ná finansiesminister Enoch Godongwana se aankondiging tydens die mediumtermyn-begrotingsraamwerk (MTBR) om e-tol te skrap en seker te maak dat die regering pa staan vir die e-tolskuld. Die nasionale regering sal 70% en die provinsiale regering 30% tot die skuld bydra.